APPLE INC.
MACOS SDK ÉS XCODE SZERZŐDÉS

AZ ALÁBBIAKBAN MEGHATÁROZOTT FEJLESZTŐI SZOFTVER HASZNÁLATA ELŐTT FIGYELMESEN OLVASSA EL A MACOS SDK ÉS XCODE SZERZŐDÉST („LICENC”). A FEJLESZTŐI SZOFTVER HASZNÁLATÁVAL ELFOGADJA, HOGY A LICENC FELTÉTELEI ÖNRE NÉZVE KÖTELEZŐ ÉRVÉNYŰEK.  HA ELEKTRONIKUS MÓDON ÉRI EL A FEJLESZTŐI SZOFTVERT, AZ „ELFOGADOM” GOMBRA KATTINTVA EGYETÉRT AZZAL, HOGY A LICENC FELTÉTELEI ÖNRE NÉZVE KÖTELEZŐ ÉRVÉNYŰEK.  HA NEM ÉRT EGYET A LICENC FELTÉTELEIVEL, NE HASZNÁLJA A FEJLESZTŐI SZOFTVERT, ÉS KATTINTSON A „NEM FOGADOM EL” GOMBRA. 

FONTOS MEGJEGYZÉS: Amennyiben ez a szoftver anyagok másolására használható, akkor kizárólag olyan anyagok másolására használhatja, amelyeket nem véd szerzői jog, Ön rendelkezik azok szerzői jogával, illetve Ön törvényes engedéllyel rendelkezik azok másolásához. Ha bármely anyaggal kapcsolatban kétségei vannak a másoláshoz való jogához, lépjen kapcsolatba jogi tanácsadójával.

1. Általános tudnivalók. 
A. A lemezen, nyomtatott vagy elektronikus dokumentációban, csak olvasható memórián, egyéb adathordozón vagy más formában előre telepített Apple-szoftvernek, eszközöknek, segédprogramoknak, minta- vagy példakódnak, dokumentációnak, felületeknek, tartalmaknak, adatoknak és bármely, a jelen Licenchez kapcsolódó anyagnak (összefoglaló jelleggel „Fejlesztői szoftvernek”) kizárólag a licencét, nem pedig a tulajdonjogát kapta meg az Apple Inc. vállalattól („Apple”) a Licenc feltételeinek megfelelő felhasználásra.  Az Apple és/vagy licenctulajdonosai maradnak a Fejlesztői szoftver tulajdonosai, és minden olyan jogot fenntartanak, amelyekre Ön nem kifejezetten jogosult. A Licenc feltételei érvényesek az Apple által kibocsátott szoftverfrissítésekre is, amelyek helyettesítik majd az eredeti Fejlesztői szoftvert és/vagy átveszik a szerepét, kivéve, ha az adott frissítéshez külön licenc tartozik, amely esetben az a licenc vonatkozik majd rá. 

B. A Fejlesztői szoftver által közzétett vagy elérhetővé tett bármilyen tartalom címre vonatkozó és szellemi tulajdonjogai a vonatkozó tartalom tulajdonosát illetik. Ilyen tartalom szerzői jogok vagy más szellemi tulajdonjogi törvények és egyezmények oltalma alatt állhat, és a tartalmat szolgáltató harmadik fél használati feltételei vonatkozhatnak rá. A jelen Licenc nem jogosítja fel ilyen tartalom felhasználására, és nem garantálja, hogy a tartalom továbbra is elérhető lesz az Ön számára.

2. Engedélyezett licenc-felhasználások és -korlátozások.
A. Licenc. A jelen Licenc feltételeinek megfelelően Ön egy korlátozott, nem kizárólagos licencre jogosult, amellyel alkalmazásokat és más szoftvereket fejleszthet és tesztelhet Apple márkájú számítógépeken, a Fejlesztői szoftver használatával. A Fejlesztői szoftverből csak annyi belső használatra szánt másolatot készíthet, amennyit a jelen Licencben meghatározott használat indokol. A másolatokat csak azon alkalmazottaival oszthatja meg, akiknek szükségük van a Fejlesztői szoftverre a munkájukhoz. A Fejlesztői szoftver összes teljes vagy részleges másolatának tartalmaznia kell az eredeti példányban meglévő szerzői jogi és egyéb tulajdonjogi információkat. 

B. Egyéb használati korlátozások. A jelen Licencben megállapított engedélyek alapján nem jogosult a Fejlesztői szoftver telepítésére, használatára vagy futtatására bármilyen nem Apple márkájú számítógépen, és beleegyezik abba, hogy ezt saját magára nézve betartja, és másoknak sem teszi ezt lehetővé. Amennyiben a jelen Licenc feltételei kifejezetten másképpen nem rendelkeznek, illetve az ettől eltérő Apple-licencek hiányában: (i) csak egyetlen felhasználó használhatja a Fejlesztői szoftvert egy időben, és (ii) a Fejlesztői szoftvert nem teheti elérhetővé olyan hálózaton keresztül, ahol több számítógép is futtathatja vagy használhatja egyszerre. Tilos a Fejlesztői szoftvert kölcsönözni, lízingelni, bérbe adni, értékesíteni, továbblicencelni vagy bármilyen más módon továbbterjeszteni, illetve nem engedélyezett módon hasznosítani a Fejlesztői szoftver által vagy azon keresztül biztosított szolgáltatásokat. 

C. Tilos a visszafejtés; korlátozások. Ön vállalja, hogy nem fogja és másoknak sem teszi lehetővé a Fejlesztői szoftvert vagy a Fejlesztői szoftver által vagy azon keresztül nyújtott bármely szolgáltatást vagy annak részét másolni (kivéve a Licencben engedélyezettek szerint), elemezni a belső felépítését, visszafejteni, a forráskódot kinyerni, a titkosítást feloldani, módosítani vagy ezekből származtatott munkákat létrehozni (kivéve, amennyiben bármely előző korlátozás tiltott az alkalmazandó törvény szerint, vagy engedélyezett a Nyílt forráskódú összetevők és mintakódok használatát szabályozó licenc feltételei alapján).

D. Mintakód. A Fejlesztői szoftver bizonyos részei az Apple által rendelkezésre bocsátott minta- vagy példakódokból épülnek fel („Mintakód”). A Mintakódot csak az adott Mintakódra vagy a kapcsolódó (egy vagy több) projektre vonatkozó licencfeltételeknek megfelelően használhatja, reprodukálhatja, módosíthatja vagy terjesztheti.

E. QuickTime fejlesztői szoftver. A QuickTime fejlesztői szoftvert csak a telepített QuickTime szoftverrel rendelkező és támogatott macOS és/vagy Windows platformon futó és azokkal kompatibilis alkalmazásszoftverek fejlesztésére használhatja. A szoftveralkalmazás nem lehet hatással a QuickTime Player szoftver és a QuickTime beépülő modul működésére, korlátozás nélkül beleértve a QuickTime szoftverhez regisztrált fájltípusok és MIME-típusok társításait.

F. A rendszer által biztosított képek használata. Azon rendszer által biztosított képek, amelyeknek az Apple a tulajdonosa, és amelyek dokumentációját az Apple macOS és iOS felhasználói felületekre vonatkozó útmutatásai tartalmazzák („Rendszer által biztosított képek”), a Licenc értelmében kizárólag macOS- és iOS-alkalmazásoknak a Fejlesztői szoftverrel végzett fejlesztésére használhatók. A jelen Licenc megszűnését követően Ön a Fejlesztői szoftverrel fejlesztett saját szoftverben felhasznált formában terjesztheti a rendszer által biztosított képeket. Ugyanakkor beleegyezik abba, hogy az Apple kérésére biztosít egy példányt a Fejlesztői szoftverrel fejlesztett, rendszer által biztosított képet tartalmazó saját szoftverből az Apple számára, hogy az Apple saját kizárólagos belátása szerint eldönthesse, hogy a rendszer által biztosított képek használata megfelel-e a feltételeknek.

G. Helyszínszolgáltatások; hozzájárulások. 
1. Az Apple engedélyezheti az Ön számára a hozzáférést bizonyos, az Apple által dokumentált helyalapú alkalmazásprogramozási felületekhez (API-khoz) (pl. ilyen a Core Location) a Fejlesztői szoftveren keresztül („Helyi API-k”).  A jelen feltételeknek megfelelően ezeket az API-kat és szolgáltatásokat csak arra használhatja, hogy az macOS rendszerre fejlesztett programok („Alkalmazások”) számára engedélyezze a hozzáférést olyan felhasználók helyadataihoz (vagyis a felhasználók számítógépének valós idejű földrajzi helyzetéhez), akik ehhez hozzájárulnak. A Helyi API-kat használó vagy más módon helyalapú szolgáltatásokat nyújtó Alkalmazásokat illetően Ön beleegyezik abba, hogy nem tervez vagy értékesít ilyen alkalmazásokat járművek viselkedésének automatikus vagy autonóm vezérlésére, továbbá vészhelyzeti vagy életmentő célokra. Ezenkívül a helyalapú szolgáltatásokat vagy funkciókat kínáló Alkalmazásoknak értesítést kell küldeniük a felhasználók számára, és a hozzájárulásukat kell kérniük, mielőtt a helyadataikat összegyűjtik, továbbítják vagy más módon felhasználják. A Helyi API-kat valós idejű navigációra használó Alkalmazásokhoz (beleértve többek között az érzékelő használatával működő, navigációs útvonaltervezést és más útvonal-szolgáltatásokat) mellékelnie kell egy, az alábbi megjegyzést tartalmazó végfelhasználói licencszerződést: CSAK SAJÁT FELELŐSSÉGÉRE HASZNÁLHATJA A VALÓS IDEJŰ ÚTVONALTERVEZŐ ALKALMAZÁST. ELŐFORDULHAT, HOGY A HELYADATOK PONTATLANOK.

2. Ön beleegyezik abba, hogy sem Ön, sem az Alkalmazásai nem tiltják le, írják felül vagy zavarják más módon az Apple által létrehozott rendszerértesítéseket, figyelmeztetéseket, kijelzőpaneleket, hozzájárulási paneleket és más hasonlókat, beleértve többek között a felhasználót a helyadatai gyűjtéséről, továbbításáról, kezeléséről, feldolgozásáról vagy felhasználásáról tájékoztató, vagy ezekhez hozzájárulást kérő üzeneteket.  Ha a felhasználó megtagadja vagy visszavonja a hozzájárulást, sem Ön, sem az Alkalmazás nem gyűjtheti, továbbíthatja vagy kezelheti, továbbá nem dolgozhatja fel vagy használhatja a felhasználó helyadatait vagy egyéb adatait a Helyi API-kon keresztül. Ön tudomásul veszi és elfogadja, hogy Önnek és az Alkalmazásnak be kell tartania minden büntetőjogi, polgári és törvényi előírást (beleértve az adatvédelemre, az adatgyűjtésre és a helyadat-szolgáltatásokra vonatkozó törvényeket és rendelkezéseket) minden olyan joghatósági területen, ahol az Alkalmazás elérhető.  Ön egyedül felelős – az Apple bárminemű felelősségvállalása vagy kötelezettségvállalása nélkül – minden reklamációért, perért, kötelezettségvállalásért, veszteségért, kárért vagy költségért, amely az Alkalmazáshoz kapcsolható, annak tulajdonítható vagy más módon érinti azt, ideértve többek között a Helyi API-k Alkalmazás általi használatát.

H. A törvényeknek való megfelelés. Ön elfogadja, hogy a Fejlesztői szoftvert és a szolgáltatásokat az alkalmazandó törvényeknek megfelelően használja. Ebbe beleértendők a lakhelyéül szolgáló ország vagy régió helyi törvényei, illetve annak az országnak vagy régiónak a törvényei, ahol letölti vagy használja a Fejlesztői szoftvert és a szolgáltatásokat.

3. Átruházás. A Fejlesztői szoftverrel (az Apple által kibocsátott eredeti formában) kapcsolatos jogait egyszeri alkalommal, véglegesen átruházhatja valaki másra, a következő feltételekkel: (a) az átruházásnak tartalmaznia kell a teljes Fejlesztői szoftvert, beleértve annak összes összetevőjét és a jelen Licencet; (b) Ön nem tartja meg a Fejlesztői szoftver sem teljes, sem részleges másolatát, beleértve a számítógépén vagy egyéb tárolóeszközön tárolt példányokat; továbbá (c) a Fejlesztői szoftvert átvevő fél elfogadja a jelen Licencben foglalt feltételeket. Olyan Fejlesztői szoftvert nem ruházhat át, amelyet a 13. szakaszban meghatározottak szerint módosított vagy cserélt. A Fejlesztői szoftver minden összetevője egy teljes csomag részeként áll rendelkezésre, és a csomagtól nem választható el, valamint nem terjeszthető önálló alkalmazásként.

4. Hozzájárulás az adatok felhasználásához.
A. Diagnosztikai és használati adatok. Ha engedélyezi a diagnosztikai és használati adatok gyűjtését, elfogadja, hogy az Apple és leányvállalatai, valamint ügynökei rendszeres időközönként gyűjthetnek, feldolgozhatnak és felhasználhatnak diagnosztikai, műszaki, használati és kapcsolódó adatokat, nem kizárólagosan ideértve az egyedi rendszer- vagy hardverazonosítókat, továbbá a számítógépével, rendszerével és az alkalmazásszoftverekkel, valamint perifériaeszközökkel kapcsolatos adatokat, amelyek hozzájárulnak az Apple termékeinek és szolgáltatásainak fejlesztéséhez és biztosításához, elősegítik a szoftverfrissítések, a terméktámogatás és egyéb, a Fejlesztői szoftverhez kapcsolódó szolgáltatások biztosítását, és ellenőrzik, hogy a jelen Licenc feltételeit betartják-e. A Diagnosztikai és használati adatgyűjtés beállításai bármikor módosíthatók a számítógépén a Diagnosztika és használat beállítás megnyitásával és a jelölőnégyzet jelölésének törlésével. A Diagnosztika és használat beállítás a Rendszerbeállítások Biztonság és adatvédelem panelén található. Az Apple felhasználhatja ezeket az adatokat a fent leírt célokra, feltéve hogy azok begyűjtése olyan formában történik, amely nem azonosítja név szerint a felhasználót. Ahhoz, hogy az Apple a partnerei és a harmadik félnek számító fejlesztők számára lehetővé tehesse az Apple termékekkel való használatra tervezett szoftverek, hardverek és szolgáltatások fejlesztését, az Apple partnerek és harmadik félnek számító fejlesztők számára is elérhetővé teheti a diagnosztikai adatok egy részét, ha az az adott partner vagy fejlesztő szoftveréhez, hardveréhez és/vagy szolgáltatásához kapcsolódik – feltéve, hogy a diagnosztikai adatok alapján nem azonosítható a felhasználó személyesen. 

B. Adatvédelmi szabályzat. Adatait az Apple minden esetben az Apple ügyfelekre vonatkozó adatvédelmi irányelveivel összhangban kezeli, amelyek a jelen Licencben hivatkozás formájában szerepelnek, és a következő helyen tekinthetők meg: http://www.apple.com/legal/privacy/.

5. Szolgáltatások; Mac fejlesztő program.
A. Az Apple hozzáférést biztosíthat egyes szolgáltatásokhoz a Fejlesztői szoftver által vagy azon keresztül.  Ezen szolgáltatások használatához Apple ID azonosítóra lehet szüksége. A szolgáltatásokra további díjak vonatkozhatnak, és esetenként további feltételeket kell elfogadnia. Ha úgy dönt, hogy ezeket a szolgáltatásokat a Fejlesztői szoftverrel együtt használja, akkor a használatra az említett további feltételek vonatkoznak (például, az Apple fejlesztői programhoz kapcsolódó fiókhoz kapcsolódó fejlesztői azonosítók használatára az Apple fejlesztői program fejlesztői azonosítókra vonatkozó hatályos feltételei érvényesek), de a Fejlesztői szoftver használatát illetően a jelen Licenc marad érvényben. Ha szeretné megjelentetni a saját fejlesztésű alkalmazásait a Mac App Store áruházban, jelentkeznie kell a Mac fejlesztői programba. Az Apple fejlesztői programjaival kapcsolatban a következő webhelyen találhat további információt: http://developer.apple.com/. Az Apple fenntartja a jogot, hogy saját kizárólagos hatáskörében döntve bármikor megtagadja a belépést a fejlesztői programjaiba. 

B. Elfogadja, hogy a szolgáltatások jogi értelemben védett tartalmakat, információkat és anyagokat tartalmaznak, amelyek tulajdonosa az Apple és licenctulajdonosai, és amelyeket az alkalmazandó szellemi tulajdon- és más jogok védenek. Elfogadja, hogy semmilyen olyan módon nem használja fel az ilyen védett tartalmakat, információkat és anyagokat – a szolgáltatások engedélyezett felhasználását kivéve –, amely nincs összhangban a Licenc feltételeivel, vagy sérti egy harmadik fél vagy az Apple szellemi tulajdonhoz való jogát. Vállalja, hogy a szolgáltatások alkalmazandó feltételeiben kifejezetten engedélyezett mértéken túl nem reprodukálja, módosítja, kölcsönzi, lízingeli, adja kölcsön, árulja vagy terjeszti a szolgáltatásokat, és nem hoz létre belőlük származtatott munkákat, továbbá a szolgáltatásokat nem hasznosítja jogosulatlanul, korlátozás nélkül ideértve, ha a szolgáltatásokat rosszindulatú szoftverek átvitelére használja, illetve ha túllépi vagy leterheli a hálózati kapacitást. 

C. C. Emellett a Fejlesztői szoftverben elérhető, hivatkozott és megjelenő szolgáltatások nem minden nyelven és országban érhetők el. Az Apple nem vállal garanciát arra, hogy az ilyen szolgáltatások használatra alkalmasak vagy elérhetők bármely adott helyen. Az Apple fenntartja a jogot, hogy bármikor módosítsa, felfüggessze vagy eltávolítsa a szolgáltatásokat, illetve letiltsa a szolgáltatásokhoz való hozzáférést. Az Apple semmilyen esetben sem tehető felelőssé az ilyen szolgáltatások eltávolításáért vagy a hozzáférés megvonásáért, továbbá bármilyen frissítésért, karbantartásért, valamint a szolgáltatások garanciális, technikai vagy egyéb támogatásáért. Az Apple továbbá jogosult arra, hogy értesítés és felelősség nélkül bármikor korlátozást vagy szigorítást vezessen be a szolgáltatások használatára vagy elérhetőségére vonatkozóan.  Ön elfogadja és tudomásul veszi, hogy az Apple fenntartja a jogot, hogy saját kizárólagos hatáskörében döntve bármikor visszavonja vagy megszüntesse az Ön hozzáférését a Fejlesztői szoftverben vagy azon keresztül elérhető szolgáltatásokhoz.

6. Megszűnés. A jelen Licenc a megszűnéséig van érvényben. A jelen Licencben foglalt jogok automatikusan megszűnnek, vagy a hatályuk az Apple által küldött külön értesítés nélkül megszűnik, ha nem sikerül megfelelni a Licenc bármely feltételének. Ezenkívül az Apple fenntartja a jogot a jelen Licenc megszüntetésére abban az esetben, ha az Apple operációs rendszerének vagy a Fejlesztői szoftvernek olyan új verziója jelenik meg, amely nem kompatibilis a Fejlesztői szoftver jelen verziójával. A Licenc megszűnésével Ön köteles felhagyni a Fejlesztői szoftver bárminemű használatával, és köteles megsemmisíteni a Fejlesztői szoftver minden teljes vagy részleges másolatát. A jelen Licenc 2B, 2C, 4 és 5B szakasza, valamint a 6-tól a 13. bekezdésig tartó szakasza minden megszűnést követően is érvényben marad.

7. Garanciális kötelezettségek korlátozása. 
A.	ÖN KIFEJEZETT MÓDON TUDOMÁSUL VESZI ÉS EGYETÉRT AZZAL, HOGY AZ ALKALMAZANDÓ TÖRVÉNYEK ÁLTAL MEGENGEDETT MAXIMÁLIS MÉRTÉKIG A FEJLESZTŐI SZOFTVER HASZNÁLATA ÉS A SZOFTVER ÁLTAL VAGY ANNAK ELÉRÉSÉN KERESZTÜL NYÚJTOTT SZOLGÁLTATÁSOK IGÉNYBEVÉTELE SAJÁT FELELŐSSÉGÉRE TÖRTÉNIK, ÉS ÖN VÁLLALJA A TELJES KOCKÁZATOT A MEGFELELŐ MINŐSÉG, TELJESÍTMÉNY, PONTOSSÁG ÉS MUNKA TEKINTETÉBEN. 

B.	AZ ALKALMAZANDÓ TÖRVÉNYEK ÁLTAL MEGENGEDETT MAXIMÁLIS MÉRTÉKIG A FEJLESZTŐI SZOFTVER ÉS SZOLGÁLTATÁSOK KÖZREBOCSÁTÁSA „JELEN ÁLLAPOTUKBAN” TÖRTÉNIK, AZ ESETLEGES HIBÁKKAL EGYÜTT, MINDENFÉLE JÓTÁLLÁS NÉLKÜL, ÉS AZ APPLE, VALAMINT AZ APPLE LICENCTULAJDONOSAI (ÖSSZEFOGLALÓAN „APPLE” A 7. ÉS A 8. BEKEZDÉSBEN) ELHÁRÍT MINDEN KIFEJEZETT, VÉLELMEZETT ÉS TÖRVÉNYI JÓTÁLLÁST ÉS KÖRÜLMÉNYT A FEJLESZTŐI SZOFTVERRE ÉS A SZOLGÁLTATÁSOKRA VONATKOZÓLAG, NEM KIZÁRÓLAGOSAN BELEÉRTVE A KERESKEDELMI HASZNOSÍTHATÓSÁGRA, MEGFELELŐ MINŐSÉGRE, ADOTT CÉLNAK VALÓ MEGFELELŐSÉGRE, PONTOSSÁGRA, ZAVARTALAN HASZNÁLATRA, A HARMADIK FELEK JOGAINAK TISZTELETBEN TARTÁSÁRA VONATKOZÓ JÓTÁLLÁST. 

C.	AZ APPLE NEM VÁLLAL JÓTÁLLÁST A FEJLESZTŐI SZOFTVER ÉS SZOLGÁLTATÁSOK HASZNÁLATÁNAK ZAVARTALANSÁGÁÉRT, NEM GARANTÁLJA, HOGY AZ ÁLTALUK NYÚJTOTT FUNKCIÓK ÉS SZOLGÁLTATÁSOK AZ ÖN KÖVETELMÉNYEINEK MEGFELELNEK, A FEJLESZTŐI SZOFTVER ÉS SZOLGÁLTATÁSOK MŰKÖDÉSE ZAVARTALAN ÉS HIBAMENTES LESZ, MINDEN SZOLGÁLTATÁS FOLYAMATOSAN RENDELKEZÉSRE FOG ÁLLNI, A FEJLESZTŐI SZOFTVER ÉS SZOLGÁLTATÁSOK KOMPATIBILISEK ÉS EGYÜTTMŰKÖDNEK A HARMADIK FÉLTŐL SZÁRMAZÓ SZOFTVEREKKEL, ALKALMAZÁSOKKAL ÉS SZOLGÁLTATÁSOKKAL, VALAMINT HOGY A FEJLESZTŐI SZOFTVER ÉS SZOLGÁLTATÁSOK HIBÁIT KIJAVÍTJA. A JELEN FEJLESZTŐI SZOFTVER TELEPÍTÉSE HATÁSSAL LEHET A HARMADIK FÉLTŐL SZÁRMAZÓ SZOFTVEREK, ALKALMAZÁSOK VAGY SZOLGÁLTATÁSOK, VALAMINT MÁS APPLE-TERMÉKEK VAGY SZOLGÁLTATÁSOK HASZNÁLHATÓSÁGÁRA.

D.	EZENKÍVÜL TUDOMÁSUL VESZI, HOGY A FEJLESZTŐI SZOFTVER ÉS SZOLGÁLTATÁSOK NEM HASZNÁLHATÓK OLYAN HELYZETBEN ÉS KÖRNYEZETBEN, AHOL A FEJLESZTŐI SZOFTVER ÉS SZOLGÁLTATÁSOK MEGHIBÁSODÁSA, KÉSÉSEI, TARTALMAINAK HIBÁI ÉS PONTATLANSÁGA HALÁLT, SZEMÉLYI SÉRÜLÉSEKET, KOMOLY FIZIKAI VAGY KÖRNYEZETI KÁROKAT OKOZHAT, NEM KIZÁRÓLAGOSAN BELEÉRTVE A NUKLEÁRIS LÉTESÍTMÉNYEK, LÉGIFORGALOM-IRÁNYÍTÁSI ÉS -KOMMUNIKÁCIÓS RENDSZEREK, ÉLETMENTÉSI ÉS FEGYVERRENDSZEREK ÜZEMELTETÉSÉT. 

E.	AZ APPLE VAGY AZ APPLE ÁLTAL MEGHATALMAZOTT KÉPVISELŐTŐL SZÁRMAZÓ SZÓBELI VAGY ÍRÁSBELI INFORMÁCIÓ NEM MINŐSÜL JÓTÁLLÁSNAK. AMENNYIBEN A FEJLESZTŐI SZOFTVER VAGY A SZOLGÁLTATÁSOK HIBÁSNAK BIZONYULNAK, A SZÜKSÉGES JAVÍTÁS TELJES KÖLTSÉGÉT ÖNNEK KELL VÁLLALNIA. EGYES JOGI SZABÁLYOZÁSOK NEM ENGEDÉLYEZIK A VÉLELMEZETT JÓTÁLLÁSOK KIZÁRÁSÁT VAGY AZ ÜGYFÉL TÖRVÉNYI JOGAINAK KORLÁTOZÁSÁT, EZÉRT ELŐFORDULHAT, HOGY A FENTI KIZÁRÁS ÉS KORLÁTOZÁSOK ÖNRE NEM VONATKOZNAK. 

8. A felelősség korlátozása. AZ ALKALMAZANDÓ TÖRVÉNYEK ÁLTAL ENGEDÉLYEZETT MAXIMÁLIS MÉRTÉKIG AZ APPLE NEM FELELŐS A FEJLESZTŐI SZOFTVER ÉS SZOLGÁLTATÁSOK, VALAMINT A FEJLESZTŐI SZOFTVERHEZ VAGY SZOLGÁLTATÁSOKHOZ KAPCSOLÓDÓ, HARMADIK FÉLTŐL SZÁRMAZÓ SZOFTVEREK, ALKALMAZÁSOK ÉS SZOLGÁLTATÁSOK HASZNÁLATÁBÓL VAGY HASZNÁLHATATLANSÁGÁBÓL EREDŐ SZEMÉLYI SÉRÜLÉSEKÉRT ÉS SEMMILYEN ESETLEGES, KÜLÖNLEGES, KÖZVETETT VAGY KÖVETKEZMÉNYKÉNT JELENTKEZŐ KÁRÉRT, KORLÁTOZÁS NÉLKÜL BELEÉRTVE AZ ELMARADÓ HASZNOT, AZ ADATOK SÉRÜLÉSÉT VAGY ELVESZTÉSÉT, ADATOK VAGY INFORMÁCIÓK SIKERTELEN TOVÁBBÍTÁSÁT VAGY FOGADÁSÁT, AZ ÜZEMKIMARADÁST ÉS MINDEN EGYÉB KERESKEDELMI KÁRT ÉS VESZTESÉGET, FÜGGETLENÜL AZOK KELETKEZÉSÉTŐL, A FELELŐSSÉG JELLEGÉTŐL (SZERZŐDÉS, JOGSÉRTÉS VAGY EGYÉB), MÉG ABBAN AZ ESETBEN SEM, HA AZ APPLE VÁLLALATOT ELŐZŐLEG ÉRTESÍTETTÉK AZ ILYEN KÁROK BEKÖVETKEZÉSÉNEK LEHETŐSÉGÉRŐL. EGYES JOGI SZABÁLYOZÁSOK NEM ENGEDÉLYEZIK A SZEMÉLYI SÉRÜLÉSEKRE, AZ ESETLEGES VAGY KÖVETKEZMÉNYKÉNT JELENTKEZŐ KÁROKRA VONATKOZÓ FELELŐSSÉG KORLÁTOZÁSÁT VAGY KIZÁRÁSÁT, EZÉRT ELŐFORDULHAT, HOGY EZ A KORLÁTOZÁS ÖNRE NEM VONATKOZIK. Az Apple összes kár iránti teljes felelőssége semmilyen esetben sem haladhatja meg az ötven (50) USD értéket (kivéve, ha azt az alkalmazandó jogszabályok személyi sérülések esetében előírják). A következő korlátozások akkor is érvényesek, ha a fentiekben meghatározott jogorvoslat nem éri el a célját.

9. Export szabályozása. A Fejlesztői szoftvert csak az Egyesült Államok törvényei és a Fejlesztői szoftver beszerzési országának törvényei által nem tiltott módon használhatja, exportálhatja és exportálhatja újra. Korlátozás nélküli különös tekintettel a Fejlesztői szoftver nem exportálható vagy exportálható újra (a) az Egyesült Államok által embargó alá helyezett országba, vagy (b) bárkinek, aki szerepel az Egyesült Államok Pénzügyminisztériumának „Specially Designated Nationals” (külön megjelölt állampolgárok) elnevezésű listáján illetve az Egyesült Államok Kereskedelmi Minisztériumának „Denied Persons List” (tiltólistán szereplő személyek) vagy „Entity List” (tiltólistán szereplő jogi személyek) elnevezésű listáján. A Fejlesztői szoftver használatával kinyilvánítja és szavatolja, hogy nem tartózkodik az említett országokban, és nem szerepel az említett listák egyikén sem. Vállalja, hogy nem használja a Fejlesztői szoftvert az Egyesült Államok törvényei által tiltott célokra, korlátozás nélkül beleértve a rakéták, atom-, vegyi és biológiai fegyverek fejlesztését, tervezését, gyártását vagy előállítását.

10. Kormányzati végfelhasználók. A Fejlesztői szoftver és a kapcsolódó dokumentáció a 48 C.F.R. §2.101 definíciójának megfelelően „Kereskedelmi termékek”, és a 48 C.F.R. §12.212 illetve a 48 C.F.R. §227.7202 definíciójának megfelelően „Kereskedelmi számítógépes szoftverből” valamint „Kereskedelmi számítógépes szoftverdokumentációból” állnak. Összhangban a 48 C.F.R. §12.212 vagy a 48 C.F.R. §227.7202-1 és 227.7202-4 közötti bekezdésekkel, a kereskedelmi számítógépes szoftver és kereskedelmi számítógépes szoftverdokumentáció az Amerikai Egyesült Államok kormányzatának végfelhasználói számára (a) csak kereskedelmi termékként, valamint (b) csak ugyanazokkal a végfelhasználói jogokkal licencelhető, mint a jelen szerződésben foglaltak szerint minden más végfelhasználó számára. A nyilvánosságra nem hozott jogok az Amerikai Egyesült Államok szerzői jogi törvényei alapján fenntartva.

11. Alkalmazandó jogszabályok és elválaszthatóság. A jelen licencre és annak értelmezésére Kalifornia állam törvényei az irányadók, eltekintve annak jogütközéseitől. A jelen licencre nem érvényes az az ENSZ által elfogadott „Nemzetközi árukereskedelmi szerződésekről szóló egyezmény”, amelynek alkalmazását kifejezetten kizárjuk. Ha valamely illetékes bíróság a licenc bármely rendelkezését, vagy annak egy részét érvényesíthetetlennek ítéli, a licenc egyéb részei továbbra is teljes mértékben érvényesek maradnak.  

12. Teljes megállapodás; irányadó nyelv. Ez a Licenc alkotja a teljes szerződést Ön és az Apple vállalat között a jelen dokumentum által licencelt Fejlesztői szoftver használatára vonatkozólag, és hatályon kívül helyez minden korábbi vagy egyidejű megállapodást a jelen ügy tárgyában. A jelen licenc kiegészítése vagy módosítása csak akkor kötelező érvényű, ha az írásos, és az Apple vállalat által lett aláírva.  A felek a jelen dokumentummal megerősítik, hogy a jelen Licenc és az összes kapcsolódó dokumentum az ő kérésükre íródott angol nyelven.

13. Harmadik felek nyilatkozatai. 
A. A Fejlesztői szoftver bizonyos összetevői és a fejlesztői szoftverben megtalálható, harmadik féltől származó nyílt forráskódú programok elérhetők vagy elérhetővé válhatnak az Apple nyílt forráskódú webhelyén (http://www.opensource.apple.com/) (összefoglaló jelleggel: „Nyílt forráskódú összetevők”). Csak ezek a Nyílt forráskódú összetevők módosíthatók vagy cserélhetők, feltéve, ha: (i) a módosítás eredményeképpen kapott Fejlesztői szoftvert a fentiekben engedélyezett módon használja; és (ii) egyébként betartja a jelen Licenc feltételeit és a Nyílt forráskódú összetevőkre vonatkozó többi licencfeltételt. Az Apple nem köteles frissítéseket, valamint karbantartási, garanciális, műszaki vagy más támogatást illetve szolgáltatásokat biztosítani az eredményül kapott módosított Fejlesztői szoftverhez. Ön kifejezetten tudomásul veszi, hogy ha az Apple-hardver meghibásodása vagy károsodása a Fejlesztői szoftver Nyílt forráskódú összetevőinek módosításából fakad, az ilyen típusú meghibásodásra vagy károsodásra nem vonatkozik az Apple hardverjótállása.

B. A Fejlesztői szoftver részét képező egyes szoftverkönyvtárak és egyéb, harmadik féltől származó szoftverek ingyenes szoftverek, és esetükben a GNU General Public License (GPL) vagy a GNU Library/Lesser General Public License (LGPL) feltételei az irányadók. Az ilyen ingyenes, a GPL vagy LGPL licenc feltételeinek hatálya alá eső szoftverek forráskódjának gép által olvasható teljes példányát ingyenesen beszerezheti az Apple számára küldött írásos kérés útján (kivételt képez ez alól az adathordozó, a szállítás és a kezelés díja). A GPL/LGPL szoftverek terjesztésének célja azok hasznosíthatósága, de JÓTÁLLÁS AZOKRA NEM VONATKOZIK, és a KERESKEDELMI HASZNOSÍTHATÓSÁGUKRA és az ADOTT CÉLRA VALÓ ALKALMAZHATÓSÁGUKRA vonatkozó vélelmezett jótállás sem. A GPL és az LGPL egy példányát a Fejlesztői szoftver tartalmazza.

C. A Fejlesztői szoftver tartalmaz egyes, az IBM Public License Version 1.0 (IPL) vagy Common Public License Version 1.0 (CPL) licenc alá tartozó szoftvereket. Az IPL és a CPL licenccel rendelkező szoftverek forráskódja az Apple nyíltforráskód-tárából érhető el. A forráskód eléréséről további információt az Apple nyílt forráskódú webhelyén (<http://www.opensource.apple.com>/) talál. AZ IPL ÉS CPL SZOFTVEREK KÖZREBOCSÁTÁSA „JELEN ÁLLAPOTUKBAN” TÖRTÉNIK, MINDEN KIFEJEZETT ÉS VÉLELMEZETT JÓTÁLLÁS ÉS FELTÉTEL NÉLKÜL, KORLÁTOZÁS NÉLKÜL BELEÉRTVE A CÍMRE, JOGOK TISZTELETBEN TARTÁSÁRA, KERESKEDELMI HASZNOSÍTHATÓSÁGRA, ADOTT CÉLNAK VALÓ MEGFELELŐSÉGRE VONATKOZÓ JÓTÁLLÁSOKAT ÉS FELTÉTELEKET.  AZ APPLE, AZ IBM VALAMINT AZ IPL ÉS CPL SZOFTVEREK MÁS KÖZREMŰKÖDŐI SEM FELELŐSEK SEMMILYEN, AZ IPL VAGY CPL SZOFTVEREK HASZNÁLATÁBÓL VAGY TERJESZTÉSÉBŐL, VAGY A JELEN DOKUMENTUMBAN BIZTOSÍTOTT JOGOK GYAKORLÁSÁBÓL EREDŐ KÖZVETLEN, KÖZVETETT, ESETLEGES, KÜLÖNLEGES, A KÁR TÉNYLEGES ÖSSZEGÉT MEGHALADÓ VAGY KÖVETKEZMÉNYKÉNT JELENTKEZŐ KÁRÉRT (KORLÁTOZÁS NÉLKÜL BELEÉRTVE AZ ELMARADT HASZNOT), FÜGGETLENÜL A FELELŐSSÉG JELLEGÉTŐL (SZERZŐDÉS, SZIGORÚ FELELŐSSÉG, JOGSÉRTÉS, HANYAGSÁG VAGY EGYÉB), MÉG ABBAN AZ ESETBEN SEM, HA AZ EMLÍTETT FELEKET ELŐZŐLEG ÉRTESÍTETTÉK AZ ILYEN KÁROK BEKÖVETKEZÉSÉNEK LEHETŐSÉGÉRŐL.

EA1422
2016.08.25.